Document ID: 31988D0540

NEUVOSTON PÄÄTÖS,
tehty 14 päivänä lokakuuta 1988,
otsonikerroksen suojelua koskevan Wienin yleissopimuksen ja otsonikerrosta heikentävistä aineista tehdyn Montrealin pöytäkirjan tekemisestä (88/540/ETY)
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 130 s artiklan,
ottaa huomioon komission ehdotuksen,
ottaa huomioon Euroopan parlamentin lausunnon(1),
ottaa huomioon talous- ja sosiaalikomitean lausunnon(2),
sekä katsoo, että
yhteisö ja useimmat sen jäsenvaltioista ovat 22 päivänä maaliskuuta 1985 allekirjoittaneet otsonikerroksen suojelua koskevan Wienin yleissopimuksen,
tiettyjen kloorifluorihiilivetyjen ja halonien jatkuvat päästöt nykyisellä tasolla ovat omiaan aiheuttamaan huomattavaa vahinkoa otsonikerrokselle; on olemassa kansainvälinen yksimielisyys tarpeesta vähentää huomattavasti näiden aineiden sekä tuotantoa että kulutusta; päätöksissä 80/372/ETY(3) ja 82/795/ETY(4) määrätään vaikutukseltaan rajallisesta valvonnasta, joka koskee ainoastaan kahta mainituista aineista (CFC 11 ja CFC 12),
Wienin yleissopimuksen lisäpöytäkirja, otsonikerrosta heikentävistä aineista tehty Montrealin pöytäkirja, on neuvoteltu ja hyväksytty 16 päivänä syyskuuta 1987; yhteisö ja useimmat sen jäsenvaltioista ovat allekirjoittaneet kyseisen pöytäkirjan,
ympäristön suojelemiseksi, edistämiseksi ja parantamiseksi on tarpeen saattaa voimaan Wienin yleissopimus ja Montrealin pöytäkirja, joka perustuu ennaltaehkäisevän toiminnan periaatteeseen, jolla pyritään estämään otsonikerroksen lisäheikkeneminen, ja sen hyväksymispäivänä saatavilla olleeseen tieteelliseen ja tekniseen tietoon,
yhteisön on siten hyväksyttävä mainittu yleissopimus ja mainittu pöytäkirja,
on erityisesti tarpeen, että yhteisöstä tulee pöytäkirjan sopimuspuoli, sillä eräät sen määräyksistä voidaan panna täytäntöön ainoastaan, jos yhteisö ja kaikki sen jäsenvaltiot tulevat sen sopimuspuoliksi,
kaikkien yleissopimuksesta ja pöytäkirjasta johtuvien velvoitteiden moitteettomaksi täyttämiseksi on tarpeen, että myös kaikki jäsenvaltiot tulevat sopimuspuoliksi,
lisäksi tiettyjä pöytäkirjan määräyksiä, erityisesti 2 artiklan 8 kohtaa, voidaan soveltaa yhteisössä ainoastaan, jos kaikki jäsenvaltiot tulevat kyseisen pöytäkirjan sopimuspuoliksi, ja
kaikkien jäsenvaltioiden olisi mahdollisimman pikaisesti saatettava päätökseen yleissopimusta ja pöytäkirjaa koskevat liittymis- tai ratifiointimenettelynsä, jotta yhteisö ja sen jäsenvaltiot voisivat tallettaa, mahdollisuuksien mukaan samanaikaisesti, hyväksymis-, ratifiointi- tai liittymisasiakirjat,
ON TEHNYT TÄMÄN PÄÄTÖKSEN:
1 artikla
Hyväksytään yhteisön puolesta otsonikerroksen suojelua koskeva Wienin yleissopimus ja otsonikerrosta heikentävistä aineista tehty Montrealin pöytäkirja.
Yleissopimuksen ja pöytäkirjan tekstit ovat tämän päätöksen liitteessä I.
2 artikla
Neuvoston puheenjohtaja tallettaa Wienin yleissopimuksen ja Montrealin pöytäkirjan hyväksymisasiakirjat yhteisön puolesta Yhdistyneiden kansakuntien pääsihteerille Wienin yleissopimuksen 13 artiklan ja Montrealin pöytäkirjan 14 ja 16 artiklan yhdistettyjen määräysten mukaisesti.
Puheenjohtaja tallettaa samalla tämän päätöksen liitteessä II olevan toimivaltajulistuksen Wienin yleissopimuksen 13 artiklan 3 kohdan ja Montrealin pöytäkirjan 14 artiklan yhdistettyjen määräysten mukaisesti.
3 artikla
1. Jäsenvaltioiden, jotka eivät vielä ole tätä tehneet, on viimeistään 31 päivänä lokakuuta 1988 toteutettava tarvittavat toimenpiteet, jotta yhteisö ja sen jäsenvaltiot voisivat tallettaa Wienin yleissopimusta koskevat ratifiointi-, hyväksymis- tai liittymisasiakirjat mahdollisuuksien mukaan samanaikaisesti.
Jäsenvaltioiden on ilmoitettava komissiolle aina tapauksen mukaan niin pian kuin mahdollista liittymis- tai ratifiointipäätöksestään tai menettelyjen arvioidusta päättämispäivästä. Komissio vahvistaa yhteistyössä jäsenvaltioiden kanssa asiakirjojen yhtäaikaista tallettamista varten päivän, jonka on joka tapauksessa oltava 1 päivää tammikuuta 1989 aikaisempi.
2. Jäsenvaltioiden on toteutettava tarvittavat toimenpiteet, jotta yhteisö ja sen jäsenvaltiot voisivat tallettaa Montrealin pöytäkirjaa koskevat ratifiointi- tai hyväksymisasiakirjat mahdollisuuksien mukaan samanaikaisesti ennen 1 päivää tammikuuta 1989.
Jäsenvaltioiden on ilmoitettava komissiolle ennen 1 päivää marraskuuta 1988 ratifiointipäätöksestään tai ratifiointimenettelyjensä arvioidusta päättämispäivästä. Komissio yhteistyössä jäsenvaltioiden kanssa vahvistaa asiakirjojen yhtäaikaista tallettamista varten päivän, jonka on joka tapauksessa oltava 1 päivää tammikuuta 1989 aikaisempi.
4 artikla
Tämä päätös on osoitettu kaikille jäsenvaltioille.
Tehty Luxemburgissa 14 päivänä lokakuuta 1988.

Labels: 12
5
20